WHA บวก 1.43% มองกำไรสุทธิปี 58-59 โตก้าวกระโดด
WHA บวก 1.43% มองกำไรสุทธิปี 58-59 โตก้าวกระโดด
6 พ.ค. 2558

ผู้สื่อข่าวรายงานว่า บริษัท ดับบลิวเอชเอ คอร์ปอเรชั่น จำกัด (มหาชน) หรือ WHA ณ เวลา 10.58 น. อยู่ที่ระดับ 4.26 บาท บวก 0.06 บาท หรือ 1.43% ด้วยมูลค่าซื้อขาย 232.72 ล้านบาท ราคาหุ้นปรับตัวขึ้นต่อเนื่องนับตั้งแต่ยืนที่ระดับ 3.05 บาท เมื่อวันที่ 27 มี.ค.58

บล.ดีบีเอส วิคเคอร์ส(ประเทศไทย)ระบุในบทวิเคราะห์ฯวันนี้(6 พ.ค.)แนะ”ซื้อ”หุ้น WHA ให้ราคาพื้นฐาน 4.50 บาท โดยอิงกับ P/E ปี 58 เท่ากับ 16 เท่า (ที่ราคาพาร์ใหม่ที่ 0.10 บาทแล้ว) สำหรับการแตกพาร์จาก 1 บาทเป็น 0.10 บาท แม้ว่าจะไม่มีผลกระทบต่อปัจจัยพื้นฐาน แต่ก็ช่วยทำให้สภาพคล่องในการซื้อขายของหุ้นดีขึ้น
ทั้งนี้ คาดกำไรสุทธิปี 58-59 เติบโตน่าประทับใจ โดยหลังทำงบการเงินรวมกับ HEMRAJ แล้วคาดว่ากำไรสุทธิปี 58-59 ของ WHA จะเติบโตก้าวกระโดดมาก 177% และ 32% ตามลำดับ โดยประมาณการดังกล่าวได้สะท้อนถึงภาระดอกเบี้ยจ่ายที่เพิ่มขึ้นไปแล้ว          
โดย WHA มีแผนจะตัดขายสินทรัพย์ที่ไม่ได้เป็นหลัก (Non-core asset) ของ HEMRAJ คือ อาคารสำนักงาน UM Tower และที่ดินเปล่าเกาะล้าน พัทยา คาดว่าจะได้เงินราว 3 พันล้านบาท และจัดตั้งกอง REIT ขายสินทรัพย์ประเภทเช่าของ HEMRAJ เข้ากองทุนฯ ส่วนนี้จะได้เงินมาอีกปีละ 6.5 พันล้านบาททั้งปี 58 และปี 59 ทางด้าน WHA เองก็มีแผนขายสินทรัพย์เข้ากอง REIT คือเดือนมิ.ย.58 จะขายสินทรัพย์เป็นอาคารสำนักงาน 2 แห่ง มูลค่า 1.6-1.8 พันล้านบาทเข้ากองทุน และจัดตั้งกอง REIT เพื่อขายคลังสินค้าให้เช่าและอื่นๆเข้ากองทุนที่ตั้งใหม่นี้ มูลค่าประมาณ 3.8-4.0 พันล้านบาท ทั้งปลายปี 58 และปลายปี 59 ซึ่งการขายสินทรัพย์ของทั้ง HEMRAJ และ WHA จะช่วยลดภาระหนี้สินและดอกเบี้ยจ่ายให้กับบริษัท ซึ่งคาดว่าจะเห็นผลดีชัดเจนในช่วง 2H58 เป็นต้นไป
บริษัทมีการกู้ยืมเข้ามาทำเทนเดอร์ฯ HEMRAJ ทั้งหมด 34.7 พันล้านบาท ซึ่งแบ่งเป็นเงินกู้ระยะสั้น (Bridging Loan) อายุ 2 ปีจำนวน 28.2 พันล้านบาท และเงินกู้ระยะยาวอายุ 7 ปี จำนวน 6.5 พันล้านบาท